Document ID: /roh_data/filtered/fineweb-2-filterrobots_roh.jsonl.gz/37647

Co sanar e finanziar l'infrastructura
Cun Blumenthal èn Beatrice Alder da Basilea, Antonia Alig da Pigniu, Helen Issler da Tuirtg, Peter Rapp da Basilea e Heinz Wiher da Wädenswil vegnì elegì en suprastanza. Ina incumbensa che la radunanza ha dà ad els è dad examinar, tge pussaivladads ch’i dat da sanar e finanziar la tecnica da chasa, l’abitaziun dal fittadin, la cuschina etc. Il stgaudament custass – tenor calculaziuns dad ina gruppa da lavur – ca. 300’000 francs. Cler è dentant che la suprastanza na dastga betg vender chombras da l’hotel; laschar a tschains ubain acquistar ina chombra per in tschert temp fiss dentant ina varianta.
Hotel per famiglias, seminaris e cultura
L’hotel vegn avert uffizialmain ils 2 da zercladur da las 17.00 cun in aperitiv e musica per giasts ed amitgs. La fittadina è Ursula Wilhelm. Ella haja cumenzà l’avrigl a lavurar; i saja quai da schubregiar, registrar l’inventari, far las emprimas reservaziuns, organisar collavuraturs etc. L’Ucliva duai daventar in hotel per famiglias, per seminaris e curs e per eveniments da cultura.
RR actualitad 07:00